CELEX: 62009TN0095
Language: el
Date: 2009-02-26 00:00:00
Title: Υπόθεση T-95/09: Προσφυγή, της 26ης Φεβρουαρίου 2009 — United Phosphorus κατά Επιτροπής

1.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 102/32
            
         Προσφυγή της 26ης Φεβρουαρίου 2009 — United Phosphorus κατά Επιτροπής
   (Υπόθεση T-95/09)
   2009/C 102/48
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: United Phosphorus (Warringthon, Ηνωμένο Βασίλειο) (εκπρόσωποι: C. Mereu και Van Maldegem, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να κρίνει την προσφυγή παραδεκτή,
            
         
               —
            
            
               να ακυρώσει την προσβαλλόμενη απόφαση,
            
         
               —
            
            
               να καταδικάσει την Επιτροπή στα δικαστικά έξοδα της παρούσας διαδικασίας,
            
         
               —
            
            
               να διατάξει κάθε άλλο ή περαιτέρω μέτρο που θα κρίνει επιβεβλημένο.
            
         
      Ισχυρισμοί και κύρια επιχειρήματα
   
   Με την υπό κρίση προσφυγή, η προσφεύγουσα ζητεί, βάσει του άρθρου 230 ΕΚ, την ακύρωση της αποφάσεως της Επιτροπής 2008/902/ΕΚ της 7ης Νοεμβρίου 2008 σχετικά με τη μη καταχώριση της ουσίας napropamide στο παράρτημα I της οδηγίας 91/414/ΕΟΚ του Συμβουλίου και την ανάκληση των εγκρίσεων για τα φυτοπροστατευτικά προϊόντα που περιέχουν την εν λόγω ουσία (κοινοποιηθείσα υπό τον αριθμό Ε(2008) 6281) (1). Τα προσβαλλόμενα μέτρα θα ισχύσουν από τις 7 Μαΐου 2009.
   Η προσφεύγουσα προβάλλει τρεις λόγους ακυρώσεως προς στήριξη της προσφυγής της.
   Πρώτον, η προσφεύγουσα υποστηρίζει ότι η προσβαλλόμενη απόφαση ενέχει πρόδηλα σφάλματα εκτίμησης. Κατά την προσφεύγουσα, τα συμπεράσματα που περιλαμβάνονται στην προσβαλλόμενη απόφαση δεν αιτιολογούνται επαρκώς από επιστημονικής απόψεως και η Επιτροπή δεν έλαβε υπόψη όλα τα διαθέσιμα επιστημονικά στοιχεία, κατά παράβαση του άρθρου 5 της οδηγίας 91/414 (2) και του άρθρου 11, παράγραφος 2, του κανονισμού 1490/2002 (3).
   Δεύτερον, η προσφεύγουσα ισχυρίζεται ότι η Επιτροπή παρέβη ουσιώδεις τύπους, ήτοι το άρθρο 11 του κανονισμού 1490/2002, καθόσον η αντιφατική συμπεριφορά της στέρησε την προσφεύγουσα του δικαιώματος να αποσύρει την αίτησή της περί καταχωρίσεως ορισμένης δραστικής ουσίας έναντι παρατεταμένης μεταβατικής περιόδου κατά τη διάρκεια της οποίας είναι δυνατή η εκ νέου υποβολή φακέλου. Επιπλέον, η προσφεύγουσα υποστηρίζει ότι η Επιτροπή δεν εξέδωσε την προσβαλλόμενη απόφαση εντός των εφαρμοστέων διαδικαστικών προθεσμιών και ότι, κατ’ ακολουθία, παρέβη το άρθρο 11, παράγραφος 4, του κανονισμού 1490/2002.
   Τρίτον, η προσφεύγουσα ισχυρίζεται ότι η Επιτροπή παραβίασε θεμελιώδεις αρχές του κοινοτικού δικαίου, όπως την αρχή της δικαιολογημένης εμπιστοσύνης, το δικαίωμα ακροάσεως και το δικαίωμα άμυνας της προσφεύγουσας, καθώς επίσης και την κατ' άρθρο 5 ΕΚ αρχή της αναλογικότητας, δεδομένου ότι, κατά την προσφεύγουσα, η Επιτροπή θα μπορούσε να έχει παρατείνει τις εφαρμοστέες προθεσμίες, ώστε να παράσχει περισσότερο χρόνο στην ΕΑΑΤ να εξετάσει τις πληροφορίες και τα στοιχεία που υπέβαλε η προσφεύγουσα. Επιπλέον, η προσφεύγουσα υποστηρίζει ότι η Επιτροπή δεν αιτιολόγησε επαρκώς την αντίθεση της στην εκτίμηση του κράτους μέλους-εισηγητή και της ΕΑΑΤ και ότι, κατ’ ακολουθία, παρέβη τις υποχρεώσεις που υπέχει από το άρθρο 253 ΕΚ.
   
      (1)  ΕΕ 2008 L 326, σ. 35
   
   
      (2)  Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ 1991 L 230, σ. 1)
   
      (3)  Κανονισμός (ΕΚ) 1490/2002 της Επιτροπής, της 14ης Αυγούστου 2002, για τη θέσπιση περαιτέρω λεπτομερών κανόνων εφαρμογής της τρίτης φάσης του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου και για την τροποποίηση του κανονισμού (ΕΚ) 451/2000 (ΕΕ 2002 L 224, σ. 23)